钦定古今图书集成/明伦汇编/官常典/第551卷 > 温峤
## 钦定古今图书集成/明伦汇编/官常典/第551卷 > 温峤

按《晋书》本传，“峤字太真，司徒羡弟之子也。父憺，河东
太守。峤性聪敏，有识量，博学能属文，少以孝弟称于
邦族，风仪秀整，美于谈论，见者皆爱悦之。年十七，州
郡辟召，皆不就。司隶命为都官从事。散骑常侍庾敳
有重名而颇聚敛，峤举奏之，京都振肃。后举秀才，灼
然。司徒辟东阁祭酒，补上党潞令。平北大将军刘琨”
妻，峤之从母也，琨深礼之，请为参军。琨迁大将军，峤
为从事中郎、上党太守，加建威将军、督护前锋军事，
将兵讨石勒，屡有战功。琨迁司空，以峤为右司马。于
时并土荒残，寇盗群起，石勒、刘聪跨带疆场，峤为之
谋主，琨所凭恃焉。属二都倾覆，社稷绝祀，元帝初镇
江左，琨诚系王室，谓峤曰：“昔班彪识刘氏之复兴，马
援知汉光之可辅。今晋祚虽衰，天命未改，吾欲立功
河朔，使卿延誉江南，子其行乎？”对曰：“峤虽无管、张之
才，而明公有桓公之志，欲建匡合之功，岂敢辞命！”乃
以为左长史。檄告华夷，奉表劝进。峤既至，引见，具陈
琨忠诚，志在效节，因说社稷无主，天人系望，辞旨慷
慨，举朝属目，帝器而嘉焉。王导、周𫖮、谢琨、庾亮、桓彝
等并与亲善。于时江左草创，纲维未举，峤殊以为忧。
及见王导，共谈欢然曰：“江左自有管夷吾，吾复何虑！”
屡求反命，不许。会琨为段匹䃅所害，峤表琨忠诚，虽
勋业不遂，然家破身亡，宜在褒崇，以慰海内之望。帝
然之，除散骑侍郎。初，峤欲将命，其母崔氏固止之，峤
绝裾而去。其后母亡，峤阻乱不获归葬，由是固让不
拜，苦请北归。诏三司、八坐议其事，皆曰：“昔伍员志复
私仇，先假诸侯之力，东奔阖闾，位为上将，然后鞭荆
王之尸。若峤以母未葬没在边方者，乃应竭其智谋，
仰凭皇灵，使逆寇冰消，反哀墓次，岂可稍以乖嫌，废
其远图哉！”峤不得已，乃受命。后历骠骑王导长史，迁
太子中庶子。及在东宫，深见宠遇，太子与为布衣之
交，数陈规讽，又献《侍臣箴》，甚有弘益。时太子起西池
楼观，颇为劳费，峤上疏以为朝廷草创，巨寇未灭，宜
应俭以率下，务农重兵。太子纳焉。王敦举兵内向，六
军败绩，太子将自出战，峤执鞚谏曰：“臣闻善战者不
怒，善胜者不武，如何万乘储副，而以身轻天下？”太子
乃止。明帝即位，拜侍中，机密大谋，皆所参综，诏命文
翰，亦悉豫焉。俄转中书令。峤有栋梁之任，帝亲而倚
之，甚。为王敦所忌，因请为左司马。敦阻兵不朝，多行
陵纵。峤谏敦曰：“昔周公之相成王，劳谦吐握，岂好勤
而恶逸哉？诚由处大任者，不可不尔。而公自还辇毂，
入辅朝政，阙拜觐之礼，简人臣之仪，不达圣心者莫
不于邑。昔帝舜服事唐尧，伯禹竭身虞庭，文王虽盛，
臣节不愆。故有庇人之大德，必有事君之小心，俾芳
烈奋乎百世，休风流乎万祀。至圣遗轨，所不宜忽。愿
思舜、禹、文王服事之勤，惟公旦吐握之事，则天下幸
甚。”敦不纳。峤知其终不悟，于是谬为设敬，综其府事，
干说密谋，以附其欲，深结钱凤，为之声誉。每曰：“钱世
仪精神满腹，峤素有知人之称。”凤闻而悦之，深结好
于峤。会丹阳尹缺，峤说敦曰：“京尹辇毂喉舌，宜得文
武兼能。公宜自选其才，若朝廷用人，或不尽理。”敦然
之，问峤：谁可作者，峤曰：“愚谓钱凤可用。”凤亦推峤，峤
伪辞之，敦不从，表补丹阳尹。峤犹惧钱凤为之奸谋，
因敦饯别，峤起行酒至凤前，凤未及饮，峤因伪醉，以
手版击凤，帻坠，作色曰：“钱凤何人，温太真行酒，而敢
不饮！”敦以为醉，两释之。临去言别，涕泗横流，出阁复
入，如是再三，然后即路。及发后，凤入说敦曰：“峤于朝
廷甚密，而与庾亮深交，未必可信。”敦曰：“太真昨醉，小
加声色，岂得以此便相谗贰。”由是凤谋不行，而峤得
还都，乃具奏敦之逆谋，请先为之备。及敦构逆，加峤
中垒将军、持节、都督东安北部诸军事。敦与王导书
曰：“太真别来几日，作如此事。表诛奸臣，以峤为首。募
生得峤者，当自拔其舌。”及王含、钱凤奄至都下，峤烧
朱雀桁以挫其锋。帝怒之。峤曰：“今宿卫寡弱，征兵未
至，若贼豕突，危及社稷，陛下何惜一桥？”贼果不得渡。
峤自率众与贼夹水战，击王含，败之。复督刘遐追钱
凤于江宁。事平，封建宁县开国公，赐绢五千四百疋，
进号前将军。时制王敦纲纪除名，参佐禁固。峤上疏
曰：“王敦刚愎不仁，忍行杀戮，亲任小人，疏远君子，朝廷所不能抑，骨肉所不能间。处其朝者恒惧危亡，故
人士结舌，道路以目，诚贤人君子道穷数尽，遵养时
晦之辰也。且敦为大逆之日，拘录人士，自免无路，原
其私心，岂遑晏处！如陆玩、羊曼、刘引、蔡谟、郭璞，常与
臣言，备知之矣。必其凶悖，自可罪人斯得；如其枉入
奸党，宜施之以宽。加以玩等之诚，闻于圣听，当受同
贼之责，实负其心。陛下仁圣含弘，思求允中。臣阶缘
博纳，干非其事，诚在爱才，不忘忠益。”帝从之。是时，天
下凋弊，国用不足，诏公卿以下诣都坐论时政之所
先。峤因奏军国要务，其一曰：“祖约退舍寿阳，有将来
之难。今二方守御，为功尚易。淮泗都督，宜竭力以资
之。选名重之士，配征兵五千人，又择一偏将，将二千
兵，以”益寿阳，可以保固徐豫，援助司土。其二曰：“一夫
不耕，必有受其饥者。今不耕之夫，动有万计，春废劝
课之制，冬峻出租之令，下未见施，惟赋是闻。赋不可
以已，当思令百姓有以殷实。司徒置田曹，掾州一人，
劝课农桑，察吏能否。今宜依旧置之，必得清恪奉公，
足以宣示惠化者，则所益实弘矣。”其三曰：“诸外州郡
将兵者，及都督府，非临敌之军，且田且守。又，先朝使
五校出田，今四军、五校有兵者，及护军所统外军，可
分遣二军出，并屯要处。缘江上下皆有良田，开荒须
一年之后即易。且军人累重者在外有樵采蔬食之
人，于事为便。”其四曰：“建官以理世，不以私人也。如此
则官寡而材精。”《周制》，“六卿莅事，春秋之时，入作卿辅，
出将三军，后代建官渐多，诚由事有烦简耳。然今江
南六州之土，尚又荒残，方之平日，数十分之一耳。三
省军校无兵者，九府寺署，可有并相领者，可有省半
者，粗计闲剧，随事减之。荒残之县，或同在一城，可并
合之。如此选既可精，禄俸可优，令足代耕，然后可责
以清公耳。”其五曰：“古者亲耕籍田，以供粢盛。旧制，籍
田廪牺之官，今临时市求，既上黩至敬，下费生灵，非
所以虔奉宗庙蒸尝之旨，宜如旧制，立此二官。”其六
曰：“使命愈远，益宜得才，宣扬王化，延誉四方，人情不
乐，遂取卑品之人，亏辱国命，生长患害，故宜重其选，
不可减二千石见居二品者。”其七曰：“罪不相及，古之
制也。近者大逆，诚由凶戾。凶戾之甚，一时权用，今遂
施行，非圣朝之令典。宜如先朝除三族之制。”议奏，多
纳之。帝疾笃，峤与王导、郄鉴、庾亮、陆晔、卞壸等同受
顾命。时历阳太守苏峻藏匿亡命，朝廷疑之。征西将
军陶侃有威名于荆楚，又以西夏为虞，故使峤为上
流形援。咸和初，代应詹为江州“刺史、持节、都督、平南
将军，镇武昌，甚有惠政，甄异行能，亲祭徐孺子之墓。
又陈豫章十郡之要，宜以刺史居之。寻阳滨江，都督
应镇其地。今以州帖府，进退不便。且古镇将多不领
州，皆以文武形势不同故也。宜选单车刺史别抚豫
章，专理黎庶。”诏不许。在镇见王敦画象曰：“敦大逆，宜
加斲棺之戮，受崔杼之刑。古人阖棺而定谥，《春秋》大
居正，崇王父之命。未有受戮于天子，而图形于群下。”
命削去之。峤闻苏峻之征也，虑必有变，求还朝以备
不虞。不听。未几而苏峻果反。峤屯寻阳，遣督护王愆
期、西阳太守邓岳、鄱阳内史纪瞻等率舟师赴难。及
京师倾覆，峤闻之号恸，人有候之者，悲哭相对。俄而
庾亮来奔，宣太后诏进峤骠骑将军、开府仪同三司。
峤曰：“今日之急，殄寇为先，未效勋庸，而逆受荣宠，非
所闻也，何以示天下乎？”固辞不受。时亮虽奔败，峤每
推崇之，分兵给亮。遣王愆期等要陶侃同赴国难。侃
恨不受顾命，不许。峤初从之，后用其部将毛宝说，复
固请侃行，语在《宝传》。初，峤与庾亮相推为盟主，峤从
弟充言于峤曰：“征西位重兵强，宜共推之。”峤于是遣
王愆期奉侃为盟主。侃许之，遣督护龚登率兵诣峤。
峤于是列上尚书，陈峻罪状，有众七千，洒泣登舟，移
告四方征镇曰：“贼臣祖约、苏峻，同恶相济，用生邪心，
天夺其魄，死期将至，谴负天地，自绝人伦，寇不可纵，
宜增军讨扑。”辄屯次湓口。即日护军庾亮至，宣太后
诏，“寇逼宫城，王旅挠败，出告藩臣，谋宁社稷。”后将军
郭默、冠军将军赵引、奋武将军龚保与峤督护王愆
期、西阳太守邓岳、鄱阳内史纪瞻，率其所领，相寻而
至。“逆贼肆凶，陵蹈宗庙，火延宫掖，矢流太极，二御幽
逼，宰相困迫，残虐朝士，劫辱子女，承问悲惶，精魂飞
散。峤”暗弱不武，不能殉难，哀恨自咎，五情摧陨，惭负
先帝托寄之重，义在毕力，死而后已。今躬率所统，为
士卒先，催进诸军，一时电击，西阳太守邓岳，寻阳太
守褚诞等，连旗相继。宣城内史桓彝，已勒所属，屯滨
江之要，江夏相周，抚乃心求征，军已向路。昔包胥楚
国之微臣，重趼致诚，义感诸侯；蔺相如赵“邦之陪隶，
耻君之辱，按剑秦庭。皇汉之季，董卓作乱，劫迁献帝，
虐害忠良，关东州郡，相率同盟。广陵功曹臧洪，郡之
小吏耳，登坛喢血，涕泪横流，慷慨之节，实励群后。况
今居台鼎，据方州，列名邦，受国恩者哉！不期而会，不
谋而同，不亦宜乎！”二贼合众，不盈五千，且外畏胡寇，
城内饥乏。后将军郭默，即“于战阵俘杀贼千人。贼今虽残破都邑，其宿卫兵人即时出散，不为贼用。且祖
约情性褊厄，忌克不仁，苏峻小子，惟利是视，残酷骄
猜，权相假合。江表兴义，以抗其前，彊胡外寇，以蹑其
后，运漕隔绝，资食空悬，内乏外孤，势何得久！”群公征
镇，职在御侮。征西陶公，国之耆德，忠肃义正，勋庸弘
著。诸方镇州郡，咸齐断金，同禀规略，以雪国耻，苟利
社稷，死生以之。峤虽怯劣，忝据一方，赖忠贤之规，文
武之助，君子竭诚，小人尽力。高操之士，被褐而从戎，
负薪之徒，匍匐而赴命，率其私仆，致其私杖，人士之
诚，竹帛不能载也。岂峤无德而致之哉？士禀义风，人
感皇泽。且护军庾公，帝之元舅，德望隆重，率郭“后军、
赵、龚三将，与峤戮力，得有资凭，且悲且庆，若朝廷之
不泯也。其各明率所统，无后事机，赏募之信，明如日
月，有能斩约峻者，封五等侯，赏布万疋。夫忠为令，德
为仁，由己，万里一契，义不在言也。”时陶侃虽许自下
而未发，复追其督护龚登。峤重与侃书曰：“仆谓军有
进而无退，宜增而不可减。近已移檄远近，言于盟府，
克后月半大举。南康、建安、晋安三郡军并在路次，同
赴此会，惟须仁公所统，至使齐进耳。”仁公今召军还，
疑惑远近，成败之由，将在于此。仆才轻任重，实凭仁
公笃爱，远禀成规。至于首启戎行，不敢有辞，仆与仁
公当如常山之蛇，首尾相卫，又唇齿之喻也。恐惑者
不达高旨，将谓仁公缓于讨贼，此声难追。仆与仁公，
并受方岳之任，安危休戚，理既同之。且自顷之顾，绸
缪往来，情深义重，著于人士之口，一旦有急，亦望仁
公悉众见救。况社稷之难，惟仆偏当一州，州之文武，
莫不翘企。假令此州不守约峻，树置官长于此，荆楚
西逼彊胡，东接逆贼，因之以饥馑，将来之危，乃当甚
“于此州之今日也！以大义言之，则社稷颠覆，主辱臣
死。”公进当为大晋之忠臣，参桓、文之义，开国承家，铭
之天府；退当以慈父雪爱子之痛。约峻凶逆无道，囚
制人士，裸其五形。近日来者，不可忍见，骨肉生离，痛
感天地，人心齐一，咸皆切齿。今之进讨，若以石投卵
耳。今出军既缓，复召兵还，人心乖离，“是为败于几成
也。愿深察所陈，以副三军之望。”峻时杀侃子瞻，由是
侃激励，遂率所统，与峤、亮同赴京师，戎卒六万，旌旗
七百馀里，钲鼓之声，震于百里，直指石头，次于蔡州。
侃屯查浦，峤屯沙门浦。时祖约据历阳，与峻为首尾，
见峤等军盛，谓其党曰：“吾本知峤能为四公子之事，
今果然矣。”峻闻峤将至，逼大驾幸石头。时峻军多马，
南军杖舟楫，不敢轻与交锋。用将军李根计，据白石
筑垒以自固，使庾亮守之。贼步骑万馀来攻，不下而
退，追斩二百馀级。峤又于四望矶筑垒以逼贼，曰：“贼
必争之，设伏以逸待劳，是制贼之一奇也。”是时义军
屡战失利，峤军食尽。陶侃怒曰：“使君前云不忧无将
士，惟得老仆为主耳。今数战皆北，良将安在？荆州接
胡蜀二卤，仓廪当备不虞。若复无食，仆便欲西归，更
思良算。但今岁计，殄贼不为晚也。”峤曰：“不然。自古成
监师克在和，光武之济昆阳，曹公之拔官渡，以寡敌
众，杖义故也。峻约小竖，为海内所患，今日之举，决在
一战。峻勇而无谋，藉骄胜之势，自谓无前；今挑之，战
可一鼓而擒也。奈何舍垂立之功，设进退之计！且天
子幽逼，社稷危殆，四海臣子，肝脑涂地。峤等与公并
受国恩，是致命之日，事若克济，则臣主同祚；如其不
捷，身虽灰灭，不足以谢责于先帝。今之事势，义无旋
踵，骑猛兽安可中下哉！公若违众独反，人心必沮，沮
众败事，义旗将回指于公矣。”侃无以对，遂留不去。峤
于是创建行庙，广设坛场，告皇天后土祖宗之灵，亲
读祝文，声气激扬，流涕覆面，三军莫能仰视。其日，侃
督水军向石头，亮峤等率精勇一万，从白石以挑战。
时峻劳其将士，因醉突阵，马踬为侃将所斩。峻弟逸
及子硕婴城自固。峤乃立行台，布告天下，凡故吏二
千石、台郎御史以下，皆令赴台。于是至者云集。司徒
王导因奏峤，侃录尚书，遣间使宣旨，并让不受。贼将
匡术以台城来降，为逸所击，求救于峤。江州别驾罗
洞曰：“今水暴长，救之不便，不如攻榻杭。榻杭军若败，
术围自解。”峤从之，遂破贼石头军，奋威长史滕含抱
天子奔于峤船。时陶侃虽为盟主，而处分规略，一出
于峤。及贼灭，拜骠骑将军、开府仪同三司，加散骑常
侍，封始安郡公，邑三千户。初，峻党路永、匡术、贾宁中
涂悉以众归顺，王导将褒显之。峤曰：“术辈首乱，罪莫
大焉。晚虽改悟，未足以补前失，全其首领，为幸已过，
何可复宠授哉？”导无以夺。朝议将留辅政，峤以导先
帝所任，固辞还藩。复以京邑荒残，资用不给，峤借资
蓄，具器用，而后旋于武昌。至牛渚矶，水深不可测，世
云其下多怪物。峤遂燃犀角而照之，须臾见水族覆
火，奇形异状，或乘马车著赤衣者。峤其夜梦人谓己
曰：“与君幽明道别，何意相照也？”意甚恶之。峤先有齿
疾，至是拔之，因中风至镇，未旬而卒，时年四十二。江
州士庶闻之，莫不相顾而泣。帝下《册书》曰：“朕以眇身，

忿凶寇之纵暴，唱率群后，五州响应。首启戎行，元恶
授馘。王室危而复安，三光幽而复明，功格宇宙，勋著
八表，方赖大猷，以拯区夏。天不慭遗，早世薨殂，朕用
痛悼于厥心。夫褒德铭勋，先王之明典。今追赠公侍
中、大将军、持节、都督、刺史，公如故。”赐钱百万，布千疋，
谥曰忠武，祠以太牢。初葬于豫章。后朝廷追峤勋德，
将为造大墓于元、明二帝陵之北。陶侃上表曰：“故大
将军峤，忠诚著于圣世，勋义感于人神，非臣笔墨所
能称陈。临卒之际，与臣书别，臣藏之箧笥，时时省视，
每一思述，未尝不中夜抚膺，临饭酸噎。人之云亡，峤
实当之。谨写峤书上呈，伏惟陛下既垂御省，伤其情
旨，死不忘忠，身没黄泉，追恨国耻，奖臣勠力，救济艰
难，使亡而有知，抱恨结草，岂乐今日劳费之事。愿陛
下慈恩，停其移葬，使峤棺柩无风波之危，魂灵安于
后土。”诏从之。其后峤后妻何氏卒，子放之便载丧还
都。诏葬建平陵北，并赠峤前妻王氏及何氏始安夫
人印绶，放之嗣爵。